**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙH΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 11 Οκτωβρίου 2022, ημέρα Τρίτη και ώρα 15.00΄, στην Αίθουσα της Γερουσίαςτου Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού».

Στη συνεδρίαση παρέστησαν ο Υφυπουργός Εξωτερικών, κ. Ανδρέας Κατσανιώτης, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Ανδριανός Ιωάννης, Αραμπατζή Φωτεινή, Δούνια Παναγιώτα, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Γιαννακοπούλου Νάντια, Φραγγίδης Γεώργιος, Δελής Ιωάννης, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**  Κυρίες και κύριοι συνάδελφοι, αρχίζει η συνεδρίαση της Επιτροπής Εθνικής Άμυνας και Εξωτερικών Υποθέσεων της Βουλής, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου των Εξωτερικών με τίτλο «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού».

Κύριε Υπουργέ, εφόσον δεν θέλετε να πείτε κάτι εισαγωγικά θα ξεκινήσουμε με τους Εισηγητές και θα δώσω τον λόγο, με κοινή συμφωνία, στον Ειδικό Αγορητή του ΚΙΝΗΜΑΤΟΣ ΑΛΛΑΓΗΣ -ΠΑΣΟΚ, τον κ. Κεγκέρογλου.

Ορίστε, κ. Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ(Ειδικός Αγορητής του Κινήματος Αλλαγής-ΠΑΣΟΚ):** Κύριε Πρόεδρε, ευχαριστώ.

Έχουμε, λοιπόν, την κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού, μιας Αρχής, ενός διεθνούς οργανισμού πάρα πολύ σημαντικού αφού άπτεται του γενικότερου θέματος του Δικαίου της Θάλασσας και μάλιστα, προβλέπεται η ίδρυση του και η λειτουργία του από το Δίκαιο της Θάλασσας των Ηνωμένων Εθνών, το οποίο έχουμε Κυρώσει, ως χώρα το 1995 με τον νόμο 2321. Τα κράτη μέρη στη Σύμβαση των Ηνωμένων Εθνών, για το Δίκαιο της Θάλασσας οργανώνουν και ελέγχουν τις δραστηριότητες στον θαλάσσιο και ωκεάνιο βυθό και το υπέδαφος τους πέραν των ορίων της εθνικής δικαιοδοσίας, όπως ορίζεται στην παράγραφο 1 του άρθρου 1 της Συμφωνίας, ιδίως σε σχέση με τη διαχείριση των πόρων της, που αποτελούν βέβαια κοινή κληρονομιά της ανθρωπότητας. Σύμφωνα με το άρθρο 177, η Αρχή απολαμβάνει προνόμια και ασυλίες στην επικράτεια κάθε κράτους μέλους, στην UNCLOS.

Με το υπό Κύρωση Πρωτόκολλο αναγνωρίζονται πρόσθετα προνόμια και ασυλίες στη Διεθνή Αρχή Βυθού, ιδιαίτερα για τους εκπροσώπους των κρατών μελών, τους αξιωματούχους της Αρχής και τους εμπειρογνώμονες, που μετέχουν σε συναντήσεις και αποστολές που διοργανώνει η Αρχή και προκειμένου να διευκολυνθεί η άσκηση των λειτουργιών της και η αποτελεσματικότερη εκπλήρωση των σκοπών και των καθηκόντων της.

Η Ελλάδα ως θαλάσσια χώρα με τεράστια ακτογραμμή έχει αποδεχθεί το Δίκαιο της Θάλασσας, έχει ιδιαίτερους και σοβαρούς λόγους να παρακολουθεί κάθε εξέλιξη που σχετίζεται με τον θαλάσσιο χώρο, και εν προκειμένω με τον βυθό της θάλασσας και για αυτό είναι ήδη κράτος-μέλος της Διεθνούς Αρχής Βυθού, στην οποία έχουν αναγνωρισθεί προνόμια και ασυλίες δυνάμει της UNCLOS.

Το γεγονός αυτό καθιστά αναγκαία την ψήφιση του νόμου, που θα κυρώνει το σχετικό Πρωτόκολλο, στο οποίο συμμετέχουν άλλες 47 χώρες -εκ των οποίων, μάλιστα, οι 19 είναι κράτη μέλη της Ευρωπαϊκής Ένωσης. Επιπρόσθετα, για το λόγο ότι οι επιδιωκόμενοι στόχοι, δεν μπορούν να επιτευχθούν με αλλαγή διοικητικής Πράξης, ούτε με νέα ερμηνευτική Εγκύκλιο της υφιστάμενης νομοθεσίας ή τη διάθεση περισσότερων ανθρώπινων και υλικών πόρων. Άρα, είναι επιπρόσθετα αναγκαία η ψήφιση της κύρωσης αυτού του Πρωτοκόλλου. Απαιτείται νόμος. Και, κατά συνέπεια, ψηφίζουμε θετικά. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε τον κύριο Κεγκέρογλου. Το λόγο έχει ο Εισηγητής της Πλειοψηφίας, κ. Δημοσχάκης. Ορίστε, κύριε συνάδελφε.

**ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Κύριε Υφυπουργέ, κυρίες και κύριοι συνάδελφοι, σας καλωσορίζω και πάλι στη δεύτερη συνεδρίαση της Διαρκούς Επιτροπής Εξωτερικών και Άμυνας, η οποία αφορά στην Κύρωση του Πρωτοκόλλου, για τα προνόμια και τις ασυλίες της Διεθνούς Αρχής Βυθού. Είναι μια νομοθετική ρύθμιση διεθνούς σημασίας, αλλά και υψηλού συμβολισμού, με την οποία επικαιροποιείται ο διαχρονικός σεβασμός, που επιδεικνύει η χώρα μας στο συνολικό πλέγμα των Κανόνων του διεθνούς Δικαίου και των διεθνών Συμβάσεων, όπως αυτή περί του Δικαίου της Θάλασσας.

Η Διεθνής Αρχή Βυθού αποτελεί ένα διεθνή Οργανισμό, με έδρα το Κίνγκστον, την πρωτεύουσα της Τζαμάικα. Λειτουργεί ως θεματοφύλακας του θαλάσσιου βυθού στα διεθνή ύδατα, με βασική αποστολή τη διαφύλαξη και προώθηση των δικαιωμάτων της ανθρωπότητας. Ιδρύθηκε το 1994, στο πλαίσιο των όσων προβλέπει το άρθρο 156 της Σύμβασης των Ηνωμένων Εθνών για το Δίκαιο της Θάλασσας του 1982, καθώς και τη Συμφωνία, σχετικά με την εφαρμογή του ενδέκατου μέρους αυτής. Και οι δύο έχουν κυρωθεί με το νόμο 2321 του 1995.

Όλα τα συμβαλλόμενα κράτη και μέλη της Σύμβασης για το Δίκαιο της Θάλασσας -μεταξύ αυτών και η χώρα μας- είναι αυτοδικαίως και μέλη του εν λόγω διεθνούς Οργανισμού για τον θαλάσσιο βυθό. Ο Οργανισμός αυτός αριθμεί συνολικά 168 μέλη -εκ των οποίων τα 167 είναι κράτη μέλη και 1 αποτελεί η Ευρωπαϊκή Ένωση, στη μεγάλη οικογένεια που ανήκει και η πατρίδα μας.

Μέσω του Οργανισμού, τα συμβαλλόμενα μέρη οργανώνουν, ρυθμίζουν και ελέγχουν τις ερευνητικές και οικονομικές δραστηριότητες στο θαλάσσιο και ωκεάνιο βυθό και το υπέδαφος τους, πέραν των ορίων της εθνικής δικαιοδοσίας, όπως αυτή ορίζεται από την ορολογία της γνωστής Σύμβασης περιοχή, μέσω του οργάνου υπό την ονομασία «επιχείρηση». Διευκρινίζεται ότι η οριζόμενη περιοχή και οι πόροι αυτής αποτελούν, όπως ορίζει το άρθρο 136 της Σύμβασης για το Δίκαιο της Θάλασσας, κοινή κληρονομιά της ανθρωπότητας.

Ως εκ τούτου, η Αρχή αναπτύσσει τις δραστηριότητές της και ενεργεί για λογαριασμό της ανθρωπότητας, η οποία έχει πλήρη δικαιώματα επί των πόρων της περιοχής, αποκλείοντας έτσι την άσκηση κυριαρχίας ή κυριαρχικών δικαιωμάτων από οποιοδήποτε κράτος, όπως αυτό ορίζεται στο άρθρο 137 της Σύμβασης περί του νομικού καθεστώτος της περιοχής και των πόρων της.

Στα άρθρα 177 - 183 της Σύμβασης, για το Δίκαιο της Θάλασσας αναγνωρίζονται προνόμια και ασυλίες στη Διεθνή Αρχή Βυθού τα οποία ισχύουν στην επικράτεια όλων των συμβαλλόμενων κρατών της εν λόγω Σύμβασης. Ειδικότερα, αναγνωρίζεται η δικαστική ασυλία της αρχής και της περιουσίας της και απαλλαγή αυτής από έρευνα, κάθε μορφής κατάσχεση, αλλά και άλλα μέτρα.

Το απαραβίαστο των αρχείων της Αρχής, απαλλαγή από φόρους και τελωνειακούς δασμούς, ετεροδικία των εκπροσώπων των κρατών-μελών που συμμετέχουν στις συναντήσεις που διοργανώνει η Αρχή, καθώς και του Γενικού Γραμματέα και του στελεχιακού δυναμικού ήτοι των Αξιωματούχων της Αρχής, για τις πράξεις στο πλαίσιο των καθηκόντων τους και τέλος, απαλλαγή από μεταναστευτικές διατυπώσεις και από παροχή εθνικής υπηρεσίας.

Με το προς Κύρωση Πρωτόκολλο το οποίο από ελληνικής πλευράς, υπεγράφη στις 14 Οκτωβρίου 1998 αναγνωρίζονται πρόσθετα προνόμια και ασυλία στους εκπροσώπους μελών της Αρχής, στους Αξιωματούχους της Αρχής και στους εμπειρογνώμονες, που βρίσκονται σε αποστολή για την Αρχή.

Απώτερος σκοπός της συμπλήρωσης του καθεστώτος προνομίων και ασυλιών, όπως αυτά αναλύονται εκτενώς στα άρθρα 7, 8 και 9 του προς κύρωση Πρωτοκόλλου είναι η αποτελεσματικότερη άσκηση των λειτουργιών της Διεθνούς Αρχής Βυθού.

Αποσαφηνίζεται ρητά εντός της νομοθετικής ρύθμισης ότι τα προβλεπόμενα συμπληρωματικά προνόμια και ασυλίες με αποδέκτες τους εκπροσώπους μελών της Αρχής, τους Αξιωματούχους και τους εμπειρογνώμονες τους δεν παρέχονται για προσωπικό όφελος των ίδιων των ατόμων, αλλά προκειμένου να διασφαλιστεί η ανεξάρτητη άσκηση των καθηκόντων τους σε σχέση με την Αρχή.

Ειδικότερα, για τους εκπροσώπους των κρατών – μελών, τους Αξιωματούχους της Αρχής και τους εμπειρογνώμονες σε αποστολή, για λογαριασμό της Αρχής αναγνωρίζεται φυσικά και ασυλία από προσωπική σύλληψη ή κράτηση πέραν της ετεροδικίας για τις επίσημες πράξεις τους. Παράλληλα, αναγνωρίζονται διευκολύνσεις από συναλλαγματικούς περιορισμούς που παρέχονται στους εκπροσώπους αλλοδαπών κυβερνήσεων συγκρίσιμου βαθμού, για προσωρινές επίσημες αποστολές, ενώ για τους Αξιωματούχους και τους εμπειρογνώμονες, προβλέπονται η απαλλαγή από τη φορολόγηση μισθών και αμοιβών που καταβλήθηκαν ή άλλων μορφών πληρωμών από την Αρχή.

Στο Γενικό Γραμματέα της Αρχής και στο Γενικό Διευθυντή της Επιχείρησης, καθώς και στα εξαρτώμενα μέλη των οικογενειών τους παρέχονται διπλωματικά προνόμια και ασυλίες. Συνάμα, προβλέπεται ρητά η δυνατότητα άρσης της ασυλίας των ως άνω προσώπων, προκειμένου να διευκολυνθεί το έργο της δικαιοσύνης εφόσον δεν παραβλάπτεται η λειτουργία της Αρχής, ενώ παράλληλα προβλέπεται ρητά η υποχρέωση των ως άνω προσώπων να ασφαλίζουν τα οχήματα που χρησιμοποιούν.

Για τους εκπροσώπους των κρατών–μελών, καθώς και για τους Αξιωματούχους προβλέπεται η εξαίρεση των ιδίων και των συζύγων τους από μεταναστευτικούς περιορισμούς.

Στο άρθρο 10 ορίζεται ρητά, ότι οι αποδέκτες των προαναφερόμενων προνομίων και ασυλιών έχουν καθήκον να τηρούν τους νόμους και τους κανονισμούς του μέλους της Αρχής στην επικράτεια του οποίου βρίσκονται, προκειμένου να εκτελέσουν εργασία για λογαριασμό της Αρχής είτε διέρχονται από την επικράτειά του προς εκτέλεση αυτής της υπηρεσίας.

Περαιτέρω το Πρωτόκολλο αναγνωρίζει ρητά στο άρθρο 4 το απαραβίαστο - το υπογραμμίζω - τον χώρων, όπου στεγάζεται η Αρχή, καθώς και το δικαίωμά της να υψώνει τη σημαία και να αναρτά το έμβλημά της στους χώρους αυτούς και στα οχήματά της για επίσημους σκοπούς της, όπως ορίζεται στο άρθρο 6.

Το παρόν Πρωτόκολλο θα τεθεί σε ισχύ στη χώρα μας, αφού κυρωθεί με το καλό από τη Βουλή των Ελλήνων 30 ημέρες μετά την κατάθεση στον Θεματοφύλακα του Οργάνου επικύρωσης της Ελληνικής Δημοκρατίας ο οποίος είναι ο Γενικός Γραμματέας των Ηνωμένων Εθνών, όπως ορίζει και το άρθρο 21.

Κυρίες και κύριοι, ολοκληρώνω τη λεπτομερή τοποθέτησή μου, τονίζοντας ό,τι και οι ιστορικοί, ότι το υπό συζήτηση νομοσχέδιο και η κύρωση του παρόντος πρωτοκόλλου αποδεικνύει ότι η χώρα μας, μένει συνεπής στις δεσμεύσεις της και σέβεται το έργο που επιτελεί ο συγκεκριμένος διεθνής οργανισμός, καθιστώντας σαφές ότι η εκμετάλλευση και η προάσπιση της κοινής κληρονομιάς, συνιστούν όχι μόνον δικαίωμα, αλλά και ευθύνη και υποχρέωση όλων μας. Σας ευχαριστώ για την προσοχή σας

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κι εμείς ευχαριστούμε.

Ο κ. Αθανασίου, έχει το λόγο.

**ΑΘΑΝΑΣΙΟΣ (ΝΑΣΟΣ) ΑΘΑΝΑΣΙΟΥ (Εισηγητής της Μειοψηφίας):** Ευχαριστώ, κύριε Πρόεδρε. Κύριε πρόεδρε, μιλάμε τώρα για τη σημαία της εξωτερικής πολιτικής της χώρας μας, για το Δίκαιο της Θάλασσας. Ας τα πάρουμε, όμως, με τη σειρά, γιατί έχω μια διαφορετική περιγραφή του θέματος από τους αξιότιμους προλαλήσαντες συναδέλφους.

Το πρωτόκολλο για τα προνόμια και τις ασυλίες της Διεθνούς Αρχής Βυθού, εκδόθηκε το 1998. Με άλλα λόγια, ερχόμαστε πάλι να κυρώσουμε κάτι πολύ σπουδαίο δεκαετίες μετά, στην προκειμένη περίπτωση, είκοσι τρία χρόνια μετά τη θέσπισή του.

Δεν ξέρω σε ποιον ανήκει η ευθύνη της καθυστέρησης, δε συμβαίνει πρώτη φορά, ενός πρωτοκόλλου που επικαλείται ευθέως το Διεθνές Δίκαιο της Θάλασσας. Δείτε πως αρχίζει «Τα κράτη μέρη στο παρόν πρωτόκολλο, λαμβάνοντας υπόψη ότι η Σύμβαση των Ηνωμένων Εθνών για το Δίκαιο της Θάλασσας συνιστά τη Διεθνή Αρχή Βυθού, …». Δεν συνεχίζω, μου αρκεί αυτό. Η Σύμβαση των Ηνωμένων Εθνών για το Δίκαιο της Θάλασσας συνιστά, δηλαδή δημιουργεί, τη Διεθνή Αρχή Βυθού. Τι επικαλούμαστε εμείς; Ποια είναι η σημαία της εξωτερικής μας πολιτικής; Δεν είναι το Δίκαιο της Θάλασσας;

Η Συμφωνία του ΟΗΕ για το Δίκαιο της Θάλασσας δημιουργεί αυτήν την Αρχή. Ένα όργανο, δηλαδή, με εξουσίες για την εφαρμογή του Δικαίου της Θάλασσας. Είναι μια Αρχή εφαρμογής. Συνεπώς, είναι δυνατόν να μην το κυρώσουμε;

Νομίζω ότι το επιχείρημα είναι εξόφθαλμα καταλυτικό, τόσο που η υπόθεση μοιάζει με ένα ανέκδοτο που κυκλοφορούσε παλιά, μεταξύ των στρατιωτικών. Επιτρέψτε μου να το αναφέρω, για να φαιδρύνουμε την κατάσταση. Το χιούμορ είναι «άσκηση ψυχραιμίας», είπε κάποιος και, ενδεχομένως, σήμερα χρειαζόμαστε περισσότερη ψυχραιμία από κάθε άλλη φορά, μετά το 1974. Από το μέτωπο, ο μέραρχος συντάσσει αναφορά προς το Γενικό Στρατηγείο. «Η επίθεσής δεν εγένετο, διά τους εξής 100 λόγους. Πρώτον, δεν είχαμε πυρομαχικά». Αφού δεν έχεις πυρομαχικά, τι χρειάζονται οι υπόλοιποι 99 λόγοι; Κάτι τέτοιο συμβαίνει και με το υπό κύρωση νομοσχέδιο.

Εγώ, όμως, θα προχωρήσω για μισό λεπτό στη νοοτροπία του μεράρχου, που προανέφερα, ενδεχομένως να ήταν και Ναύαρχος, διότι με διακατέχει ιδιόρρυθμο πάθος για τη γλώσσα μας, που πνίγεται μέσα στα δισεκατομμύρια των ανθρώπων που εκφράζονται σε άλλη λαλιά.

Το ελληνικό κείμενο, που έχετε ανά χείρας, είναι μετάφραση, δεν έχει καμία διεθνή εγκυρότητα. Στο άρθρο 22, αναφέρεται το εξής: «Το πρωτόκολλο άνοιξε για υπογραφή στο Κίνγκστον, το 1998, σε ένα και μόνο πρωτότυπο, στην αραβική, την κινέζικη, την αγγλική, τη γαλλική, τη ρωσική και την ισπανική γλώσσα. Τα κείμενα του παρόντος πρωτοκόλλου στην αραβική, την κινέζικη, την αγγλική, τη γαλλική, τη ρωσική και την ισπανική γλώσσα, είναι εξίσου αυθεντικά». Λεπτομέρεια, αλλά διδάξτε στα παιδιά σας αραβικά, κινεζικά και αγγλικά. Όπως βλέπετε, τα πράγματα έχουν από καιρό αλλάξει.

Όταν ηττώνται γλώσσες όπως η γερμανική και η ιταλική, που δεν υπάρχουν εδώ, τι να πεις για την ελληνική; Μια μικρή λεπτομέρεια. Να τη διαφυλάξουμε τουλάχιστον στο Ευρωπαϊκό Κοινοβούλιο και στην Ευρωπαϊκή Επιτροπή.

Θα σταθώ στα άρθρα 3, 4 και 5. Στο άρθρο 3 αναφέρεται ότι η Αρχή διαθέτει νομική προσωπικότητα, έχει την ικανότητα να συμβάλλεται να αποκτά και να διαθέτει ακίνητη και κινητή περιουσία, να είναι μέρος σε νομικές διαδικασίες.

Άρθρο 4. Οι χώροι της Αρχής είναι απαραβίαστοι.

Άρθρο 5. Η Αρχή δεν υπόκειται σε οικονομικούς ελέγχους.

Τα επισημαίνω, διότι, αποτελούν ενδείξεις ότι στον τομέα του δικαίου της θάλασσας, ίσως να τερματίζονται τα αστεία και τα πράγματα επιτέλους να αρχίσουν να σοβαρεύουν, περνώντας σε κάποιου είδους εφαρμογή ή αν θέλετε, σε ανώτερου είδους εφαρμογή. Ίσως, θα μου πείτε, ότι από μικρή υπόθεση βγάζω μεγάλο συμπέρασμα, αλλά το συμπέρασμα αυτό στέκει στη διακρατική λογική και αναγνωρίζεται στη διεθνή πρακτική.

Επανέρχομαι στο πρώτο επιχείρημα. Άλλα αναφέρθηκαν από τους συναδέλφους. Η Σύμβαση των Ηνωμένων Εθνών, για το δίκαιο της θάλασσας δημιουργεί, συνιστά τη Διεθνή Αρχή Βυθού. Ως προς το θέμα τούτο πώς συμπεριφέρεται η Τουρκία; Επέλεξα μία από τις αντιδράσεις της, από τις πιο αποκαλυπτικές πιστεύω και θέλω να τη θυμίσω σήμερα εδώ, με την ευκαιρία της ανάδειξης της Αρχής Βυθού σε διεθνή νομική προσωπικότητα.

Τα προνόμια και οι ασυλίες αποτελούν υποπερίπτωση. Το κύριο ουσιαστικό είναι το πέρασμα στην πράξη. Τι έγινε το Δεκέμβριο του 2019 στη Γενική Συνέλευση του ΟΗΕ; Για μια ακόμη χρονιά η Τουρκία αρνήθηκε να υπερψηφίσει. Έσπασε την ομοφωνία, βρέθηκε να είναι το μοναδικό κράτος - μέλος του ΟΗΕ που καταψήφισε στη Γενική Συνέλευση το ψήφισμα για τους ωκεανούς και το δίκαιο της θάλασσας.

Διαμαρτυρήθηκε τότε ο μόνιμος αντιπρόσωπος της Κυπριακής Δημοκρατίας στον ΟΗΕ, ο Πρέσβης κ. Μαυρογιάννης, δηλώνοντας ότι το αίτημα της Τουρκίας για διεξαγωγή ψηφοφορίας επί του ψηφίσματος αντί της αναμενόμενης ομόφωνης υιοθέτησης του αποτελεί προσπάθεια αμφισβήτησης της Σύμβασης των Ηνωμένων Εθνών, για το δίκαιο της θάλασσας. Δηλαδή, ήξερε ότι θα είναι η μόνη χώρα, που δεν θα υπερψηφίσει το δίκαιο της θάλασσας και αντί να κρυφτεί, ζήτησε ονομαστική ψηφοφορία, για να καταγράψει τη διαφωνία της.

Παρότι ο κ. Μαυρογιάννης δήλωσε ότι κανένα κράτος δεν πρέπει να συνομολογεί αμφίβολες διμερείς συμφωνίες που αντιβαίνουν στη σύμβαση, ο εκπρόσωπος της Τουρκίας επέμενε στην ονομαστική ψηφοφορία. Ορθά, λοιπόν, ο Έλληνας αντιπρόσωπος χαρακτήρισε αυτό απόπειρα αμφισβήτησης του οικουμενικού χαρακτήρα της Σύμβασης. Ο εκπρόσωπος της Τουρκίας είπε, ότι η χώρα του δεν είναι συμβαλλόμενο μέρος στη Σύμβαση, ούτε συμφωνεί ότι η Σύμβαση έχει καθολικό και ενοποιημένο χαρακτήρα. Όπως βλέπει κανείς το θράσος της Τουρκίας, δεν είναι μονάχα αιγαιακό ή μεσογειακό, είναι παγκόσμιο.

Όλα αυτά συμβαίνουν τη στιγμή - σημερινή είδηση - που Ισραήλ και Λίβανος βρίσκονται κοντά σε ιστορική συμφωνία για την οριοθέτηση θαλάσσιων συνόρων. Έπειτα από εντατικές διαπραγματεύσεις το Ισραήλ και ο Λίβανος φαίνεται σήμερα να βρίσκονται κοντά σε «ιστορική» συμφωνία για την οριοθέτηση των θαλάσσιων συνόρων τους και την άρση των εμποδίων στην εκμετάλλευση κοιτασμάτων υδρογονανθράκων στην Ανατολική Μεσόγειο. Οι Ηνωμένες Πολιτείες μεσολαβούν εδώ και δύο χρόνια, μεταξύ αυτών των χωρών που επισήμως - θυμίζω - βρίσκονται σε πόλεμο, για τη διευθέτηση της συνοριακής διαφοράς τους.

Δεν ξέρω αν αυτή η είδηση είναι καλή ή κακή, για την Ελλάδα, αλλά μάλλον μπορεί κάτι να προοιωνίζεται. Εύχομαι καλό, γιατί πάντοτε υπάρχει ο κίνδυνος των οβίδων στην Ανατολική Μεσόγειο.

Κύριε Πρόεδρε, εφόσον η Σημαία της ελληνικής εξωτερικής πολιτικής είναι η Σύμβαση του ΟΗΕ, για το δίκαιο της θάλασσας, είναι φυσικό να υπερψηφίζουμε το Πρωτόκολλο, για τη Διεθνή Αρχή του Βυθού, η οποία, δημιουργείται από τη Συμφωνία του ΟΗΕ για το δίκαιο της θάλασσας. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.)**: Κύριε Πρόεδρε, καλούμαστε σήμερα από την Κυβέρνηση να κυρώσουμε το πρωτόκολλο για τα προνόμια και τις ασυλίες της Διεθνούς Αρχής Βυθού. Αυτή η Αρχή είναι ένας διεθνής οργανισμός, που έχει αποκτήσει υπόσταση, έχει ιδρυθεί, μέσω της Σύμβασης των Ηνωμένων Εθνών, για το Δίκαιο της Θάλασσας του 1982. Στο άρθρο 176 αυτής της Σύμβασης ορίζεται σαφέστατα ότι η εν λόγω Διεθνής Αρχή Βυθού, έχει διεθνή νομική προσωπικότητα και αντίστοιχη δικαιοπρακτική ικανότητα. Επίσης, σύμφωνα με το άρθρο 177 του ίδιου κειμένου, αυτή η Αρχή, ήδη από το 1982, απολαμβάνει στην επικράτεια κάθε κράτους-μέλους της Σύμβασης, καθορισμένα προνόμια και ασυλίες.

Σκοπός της σημερινής κύρωσης του υπό συζήτηση Πρωτοκόλλου είναι η αναγνώριση πρόσθετων προνομίων και ασυλιών στη Διεθνή Αρχή Βυθού από αυτά που ήδη ισχύουν, ιδίως σε σχέση με τους εκπροσώπους της κατά την άσκηση των λειτουργιών της. Είναι σημαντικό να τονιστεί ότι η Σύμβαση του 1982 δίνει τη δυνατότητα στη Διεθνή Αρχή Βυθού να υιοθετεί κανόνες, κανονισμούς και διαδικασίες, για την αναζήτηση, εξερεύνηση και εκμετάλλευση πολυμεταλλικών κονδύλων και άλλων ορυκτών πόρων, που βρίσκονται στο θαλάσσιο πυθμένα και υπέδαφος, πέραν – το τονίζω πέραν – των εθνικών δικαιοδοσιών. Πέρα από τα χωρικά ύδατα, πέρα από την ΑΟΖ.

Βασική παράμετρος των αρμοδιοτήτων της καταγράφεται και η προστασία του υποθαλάσσιου περιβάλλοντος. Όμως το οικονομικό διακύβευμα αυτών των αρμοδιοτήτων είναι τεράστιο, σε ένα περιβάλλον διαρκώς αυξανόμενου ενδιαφέροντος για νέα ορυκτά, με τις δυνατότητες εξόρυξης να εξελίσσονται με ραγδαίους ρυθμούς. Οι διατάξεις της Σύμβασης του Δικαίου της Θάλασσας, δηλαδή για το διεθνή βυθό, αποτυπώνουν με πολύ ξεκάθαρο τρόπο τόσο τους σφοδρούς ανταγωνισμούς μεταξύ των ισχυρών καπιταλιστικών κρατών για την εκμετάλλευσή τους, ιδιαίτερα σήμερα σε συνθήκες που οι ανταγωνισμοί οξύνονται με γρήγορους ρυθμούς, που τα ορυκτά που βρίσκουν σε μεγάλα βάθη είναι απαραίτητα για να τροφοδοτείται η «πράσινη» οικονομία, όπως ονομάζεται, για παράδειγμα, μπαταρίες ηλεκτρικών αυτοκινήτων.

Σύμφωνα με δημοσιογραφικές πληροφορίες, η υπό συζήτηση Διεθνής Αρχή έχει ήδη χορηγήσει πάνω από 30 διερευνητικές συμβάσεις εξόρυξης βαθέων υδάτων, με το ένα τρίτο από αυτές να γίνονται σε υδροθερμικούς αεραγωγούς, μοναδικά οικοσυστήματα του βυθού της θάλασσας, με τεράστια σημασία στη διαμόρφωση του θαλάσσιου περιβάλλοντος. Οικολογική καταστροφή. Για άλλη μια φορά δικαιώνεται η θέση του Κομμουνιστικού Κόμματος Ελλάδας, ότι το αποκλειστικό κίνητρο και στην περίπτωση της εξόρυξης υποθαλάσσιων ορυκτών είναι το καπιταλιστικό κέρδος.

Όσο, λοιπόν, υπάρχει ατομική ιδιοκτησία στα μέσα παραγωγής, οι ισχυροί μονοπωλιακοί όμιλοι θα εκμεταλλεύονται τις πρώτες ύλες, θα καταστρέφουν ολόκληρες περιοχές, δεν θα παίρνουν μέτρα για την προστασία του περιβάλλοντος από την παραγωγική τους δραστηριότητα λόγω κόστους, θα ρυπαίνουν με τα απόβλητα τους θάλασσες, γη και αέρα. Εδώ βλέπουμε ότι και τη Διεθνή Αρχή Βυθού και οι αποφάσεις των διεθνών οργανισμών όπως ο ΟΗΕ, θα προσαρμόζονται στις απαιτήσεις τους.

Ας αναλογιστούμε ότι περισσότερο από το 80% των ωκεανών παραμένει μη χαρτογραφημένο και ανεξερεύνητο σαν χώρος, με τους ανταγωνισμούς για την εκμετάλλευση των τεράστιων πλουτοπαραγωγικών του πόρων να ανταγωνίζονται ήδη το «ματωμένο» μοίρασμα των πόρων της επιφάνειας.

Θέση μας είναι ότι η ανάγκη προστασίας του περιβάλλοντος, είναι ασύμβατη με τα συμφέροντα των μονοπωλίων της εξουσίας τους και τις διακρατικές συμμαχίες τους. Κατόπιν των παραπάνω, για την υπό συζήτηση κύρωση ψηφίζουμε παρών.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Ανδριανός Ιωάννης, Αραμπατζή Φωτεινή, Δούνια Παναγιώτα, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Γιαννακοπούλου Νάντια, Φραγγίδης Γεώργιος, Δελής Ιωάννης, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κύριος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ευχαριστώ πολύ κύριε Πρόεδρε, κύριε Υπουργέ κυρίες και κύριοι συνάδελφοι. Καταρχάς, πρέπει να καταλάβουμε τι κυρώνουμε σήμερα. Η Σύμβαση των Ηνωμένων Εθνών και κυρίως η Σύμβαση για το Δίκαιο της Θάλασσας -το οποίο βεβαίως υπεγράφη το 1982-και εδώ πρέπει να μας απασχολήσει-βάζω μια παρένθεση κύριε Υπουργέ-πως μετά από τόσα χρόνια, μία χώρα όπως είναι η Ελλάδα, μια χώρα η οποία περιβάλλεται από θάλασσα, δεν έχει ακόμα οριοθετήσει αποκλειστικές οικονομικές ζώνες και κυρίως, δεν έχει επεκτείνει τα χωρικά της ύδατα στα 12 ναυτικά μίλια. Θα θυμίσω κύριε Υπουργέ και το γνωρίζετε πάρα πολύ καλά βεβαίως όπως και όλοι οι συνάδελφοι, ότι οι Ηνωμένες Πολιτείες της Αμερικής δεν έχουν υπογράψει το Δίκαιο της θάλασσας. Το ίδιο και η Τουρκία.

Προσέξτε τώρα, οι Ηνωμένες Πολιτείες της Αμερικής το 1983 ο Ρέιγκαν Πρόεδρος τότε, οριοθέτησε μονομερώς την αποκλειστική οικονομική ζώνη των Ηνωμένων Πολιτειών στα 200 μίλια. Το 1988 ο ίδιος Πρόεδρος από τρία ναυτικά μίλια τα χωρικά ύδατα τα έκανε 12. Εμείς τόσα χρόνια και ενώ είχαμε υπογράψει από τα πρώτα κράτη το δίκαιο της θάλασσας, δεν τολμάμε να επεκτείνουμε την αιγιαλίτιδα ζώνη μας στα 12 ναυτικά μίλια όπως είναι το κυριαρχικό μας δικαίωμα. Και ερωτώ, το Υπουργείο Εξωτερικών, πότε θα το αποφασίσετε επιτέλους; Το σκεφτήκατε καθόλου, το βάλατε στο τραπέζι το σκέφτεστε αυτή τη στιγμή, που είναι περισσότερο από ποτέ ανάγκη να το κάνουμε αυτό;

Το δίκαιο λοιπόν της θάλασσας, που αποτελείται από 17 τμήματα στο 10ο το 11ο και 12ο τμήμα είναι αυτά τα οποία μας ενδιαφέρουν σήμερα. Στο 12ο τμήμα του, προτρέπει τόσο την τοπική όσο και την παγκόσμια συνεργασία, την τεχνική συνδρομή, την περιβαλλοντική αξιολόγηση καθώς και την αποτελεσματική αντιμετώπιση της μόλυνσης των ωκεανών-θαλασσών, τα άρθρα 197 έως 200.

Μια εξίσου όμως σημαντική εγγύηση που εισήγαγε η σύμβαση προς τον παραπάνω σκοπό, ήταν το ενδέκατο τμήμα το σχετικό με το θαλάσσιο βυθό και το οποίο καθιέρωσε ένα Ανεξάρτητο Διεθνή Οργανισμό, αυτός ως οργανισμός είναι περί ου ο λόγος σήμερα, η Διεθνή η διεθνής Αρχή Θαλάσσιου Βυθού. Δεν θα πω που έχει έδρα κ.τ.λ. είναι γνωστά, αυτό το οποίο όμως πρέπει να πούμε είναι το εξής, η δικαιοδοσία της Αρχής είναι τεράστια κύριε Υπουργέ και κύριοι συνάδελφοι. Η Αρχή αυτή που ιδρύθηκε το 1994 στο πλαίσιο των όσων όριζε η σύμβαση για το δίκαιο της θάλασσας από τα άρθρα 156 έως 185, άρχισε να λειτουργεί το 1996, ενώ η αρμοδιότητά της αφορά στην προστασία και τον έλεγχο στη χρήση των πόρων του θαλάσσιου βυθού, που εκτείνεται στα διεθνή ύδατα.

Στη σύμβαση λοιπόν για το δίκαιο της θάλασσας, η εθνική κυριαρχία εκτείνεται στα 12 ναυτικά μίλια. Αυτό λέει το δίκαιο της θάλασσας το οποίο έχουμε υπογράψει εμείς και δεν έχουν υπογράψει οι Τούρκοι. Όπως και σε μία αποκλειστική ζώνη 200 ναυτικών μιλίων από τις εθνικές ακτές, τη ζώνη εξερεύνησης, εκμετάλλευσης και διαχείρισης των θαλάσσιων πόρων.

Από εκεί και πέρα αρχίζει η περιοχή του διεθνούς βυθού η οποία και υπάγεται στη δικαιοδοσία της Διεθνούς Αρχής του Θαλάσσιου Βυθού, που ορίζεται ως ο θαλάσσιος βυθός, ο πυθμένας του ωκεανού και το υπέδαφος εκτός των ορίων της εθνικής κυριαρχίας.

Τα μέλη της Αρχής όπως γνωρίζουμε είναι 168 και σε αυτά δεν συμπεριλαμβάνονται χώρες όπως είναι η Τουρκία η οποία αυτή τη στιγμή μας κουνά το δάχτυλο και προσπαθεί να ορίζει πού θα πάει να κάνει εξορύξεις, πού θα κάνει γεωτρήσεις μέσα σε διεθνή ύδατα ή και σε αποκλειστικές οικονομικές ζώνες ή ακόμα και στη αιγιαλίτιδα ζώνη της πατρίδας μας. Διότι τα 12 ναυτικά μίλια είναι αναφαίρετο δικαίωμα της πατρίδας μας ό,τι ώρα και στιγμή θέλουμε να το κάνουμε. Πρέπει, λοιπόν, άμεσα να το βάλουμε μπροστά.

Θέλω να πω κάτι άλλο το οποίο νομίζω ότι το έχουμε συζητήσει πολλές φορές. Το Tουρκολυβικό μνημόνιο είναι ένα από αυτά τα οποία πρέπει να μας απασχολήσει κύριε Υπουργέ πάρα πολύ, διότι βλέπετε τώρα η κυβέρνηση αυτή τη στιγμή ακολουθεί, παρακολουθεί και είναι αδρανής μπροστά σε αυτά τα οποία θέλει και προσπαθεί να κάνει η Τουρκία. Και ερωτώ: Τι θα κάνει η ελληνική κυβέρνηση αύριο το πρωί αν ο ναζιστής, ο φασίστας, ο αναθεωρητικής Ερντογάν στείλει το γεωτρύπανό του 6 μίλια και 1 μέτρο ανατολικά της Κρήτης; Ερώτηση απλή. Αύριο το πρωί τι θα κάνει; Θα μας πει πάλι ο κύριος Γεραπετρίτης και το Μέγαρο Μαξίμου ότι ξέρετε η εθνική μας κυριαρχία είναι στα 6 μίλια; Και γιατί δεν την έχουμε κάνει την εθνική κυριαρχία στα 12 μίλια; Τι μας εμποδίζει; Μας εμποδίζει το casus belli της Τουρκίας; Πού είναι το δικό μας το casus belli απέναντι στην Τουρκία; Για ποια θέματα εμείς ελέγχουμε την Τουρκία; Για τίποτα.

Ένα άλλο θέμα το οποίο πρέπει να δούμε, η μερική επήρεια. Προσέξτε τώρα πόσο άστοχο ήταν όταν υπογράφουμε μειωμένη επήρεια σε θαλάσσιες ζώνες. Και ερωτώ: Δεν είναι προκλητικό να έρχεται προς ψήφιση τώρα μετά από 24 χρόνια ενώ η κυβέρνηση προχώρησε σε συμφωνία θαλασσίων ζωνών και ΑΟΖ με την Ιταλία αλλά και την Αίγυπτο δεχόμενη μερική επήρεια; Μιλάμε για το Δίκαιο της θάλασσας, λησμονούμε την κοινή γνωστοποίηση από την Ευρωπαϊκή Επιτροπή με την οποία η Ελλάδα και η Γαλλία ζητούν την τροποποίησή της. Γιατί μπορούν οι Ιταλοί να ψαρεύουν από τα 6 έως 12 ναυτικά μίλια επειδή εμείς έτσι το υπογράψαμε πράγμα το οποίο δεν ενδείκνυται από το Δίκαιο της Θάλασσας.

Ακούστε τώρα κάτι άλλο το οποίο είναι πάρα πολύ σοβαρό. Διαθέτει νομική προσωπικότητα η Αρχή. Έχει την ικανότητα να συμβάλλεται, να αποκτά και να διαθέτει ακίνητη και κινητή περιουσία και να είναι μέρος σε νομικές διαδικασίες, άρα οτιδήποτε μπορεί να πράξει και ένα νομικό πρόσωπο. Οι χώροι της Αρχής είναι απαραβίαστοι. Δεν υπόκειται σε οικονομικούς ελέγχους η Αρχή, ούτε κανονισμούς, ούτε αναστολές κανενός είδους. Κάνει ό,τι θέλει όποτε θέλει όπου θέλει. Αγοράζει συνάλλαγμα ελεύθερα μέσω εγκεκριμένων οδών το οποίο διατηρεί και διαθέτει. Μπορεί να διατηρεί κεφάλαια, αξιόγραφα, χρυσό, πολύτιμα μέταλλα, χρήματα κάθε είδους και να κινεί λογαριασμούς σε οποιοδήποτε νόμισμα, να μεταβιβάζει τα κεφάλαιά της, τα αξιόγραφα, το χρυσό ή τα χρήματά της από τη μία χώρα στην άλλη και να μετατρέπει χρήμα που διατηρεί σε άλλο νόμισμα. Ρωτάω σε αυτό το σημείο, η Αρχή μέσω κάποιου υποκαταστήματός της ή κάποιας εγκατάστασής της μπορεί να έχει οποιαδήποτε σχέση με μία μη κυβερνητική οργάνωση; Βεβαίως και μπορεί. Δεν καταλαβαίνω γιατί να μην υπάρχει η δυνατότητα οικονομικού ελέγχου της Αρχής. Τι είναι αυτό το πράγμα; Κάτι περίεργα πράγματα παρακολουθούμε.

Ξέπλυμα μαύρου χρήματος μπορεί να γίνει. Δεν λέω ότι γίνεται, μπορεί να γίνει εφόσον έχουμε το ακαταδίωκτο. To ακαταδίωκτο το βλέπουμε τελευταία παντού. Δηλαδή υπάρχουν άνθρωποι, οικογένειες τους, φίλοι τους, οι οποίοι μπορεί να κάνουν ότι θέλουν, να πηγαίνουν όπου θέλουν, να αποφασίζουν ότι θέλουν, χωρίς να έχουν έλεγχο, να δίνουν λογαριασμό σε κανέναν και να έχουν και το ακαταδίωκτο από πάνω.

Επίσης απολαμβάνουν ασυλία όλα τα μέλη της Αρχής και οι οικογένειές τους. Προσωπική σύλληψη, δεν υπάρχει κράτηση, δεν υπάρχει κατάσχεση της προσωπικής περιουσίας, ασυλία από νομικές διαδικασίες, για λόγους και πράξεις κατά την τέλεση των καθηκόντων τους, απαραβίαστο των εγγράφων, το δικαίωμα της χρήσης κωδικών για την επικοινωνία τους με την Αρχή, καθώς και απαλλαγή από φόρους σε μισθούς και αμοιβές που καταβάλλονται από την Αρχή, εκτός από τις περιπτώσεις των μελών, των οποίων έχουν την ιθαγένεια.

Συμπέρασμα: Ουσιαστικά τα συμβαλλόμενα μέρη της Σύμβασης για το Διεθνές Δίκαιο της Θάλασσας αποδέχονται και αυτό καθώς η πρόβλεψη της Αρχής καλύπτει και το 11ο και 12ο τμήμα της Σύμβασης.

Επομένως, είναι εντελώς τυπική η κύρωση. Δεν υπάρχει άλλη οδός από τη στιγμή που έχεις υπογράψει το Δίκαιο της Θάλασσας, είναι τελείως τυπική. Φυσικά η Τουρκία, δεν είναι μέλος της Αρχής αυτής, καθώς δεν αποδέχεται το Δίκαιο της Θάλασσας. Οι αρμοδιότητες και η δράση της Διεθνούς Αρχής του Θαλάσσιου Βυθού επομένως, θα ασκούνται τελείως τυπικά.

Κυρίες και κύριοι συνάδελφοι, εδώ καταλήγουμε. Βλέπετε τα αρνητικά, τα οποία σας ανέφερα και εδώ στη συγκεκριμένη περίπτωση, στην πατρίδα μας, τι γίνεται με την περίπτωση της Τουρκίας, η οποία δεν έχει υπογράψει το Δίκαιο της Θάλασσας.

Άρα, λοιπόν, οποιαδήποτε δράση και αρμοδιότητες της Αρχής είναι τελείως τυπική, όπως ακριβώς και ο Οργανισμός Ηνωμένων Εθνών σε πιθανή διαμάχη Ελλάδας Τουρκίας, σε πιθανό θερμό επεισόδιο, σε πιθανό πόλεμο, μεταξύ Ελλάδας Τουρκίας. Γιατί σε πιθανή διαμάχη με την Τουρκία σε θέματα αποκλειστικής οικονομικής ζώνης και Διεθνών Υδάτων, η εν λόγω Αρχή θα ποιεί την νήσσαν, όπως την κάνει ο Οργανισμός Ηνωμένων Εθνών, όπως κάνουν και οι άλλες δυστυχώς οι Αρχές. Η Ελληνική Λύση αύριο στην Ολομέλεια επιφυλάσσεται για την απάντηση. Σας ευχαριστώ πολύ.

**ΚΩΣΤΑΝΤΙΝΟΣ ΓΚΙΟΥΛΕΚΑΣ(Προέδρος της Επιτροπής):** Ευχαριστούμε και εμείς τον κύριο Μυλωνάκη και κλείνουμε τον κύκλο των εισηγητών και των ειδικών αγορητών με την κυρία Σοφία Σακοράφα, Ειδική Αγορήτρια του ΜέΡΑ25. Έχετε το λόγο για δέκα λεπτά.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜεΡΑ25):** Ευχαριστώ πολύ κύριε Πρόεδρε. Κύριοι συνάδελφοι, η Διεθνής Αρχή για τον Βυθό της Θάλασσας είναι ένας Διακυβερνητικός Οργανισμός που περιλαμβάνει 167 κράτη-μέλη και την Ευρωπαϊκή Ένωση. Η αποστολή του αφορά στην τεράστια περιοχή του Διεθνούς Βυθού στις περιοχές δηλαδή, πέρα από τις αποκλειστικές οικονομικές ζώνες αφορά στην προστασία του οικοσυστήματος του βυθού και του υπεδάφους του καθώς και στις εξουσιοδοτήσεις και ελέγχους για την ανάπτυξη εργασιών σχετικών με τον ορυκτό πλούτο, που θεωρείται η κοινή κληρονομιά όλης της ανθρωπότητας. Επίσης, και στην προστασία του οικοσυστήματος στη διεθνή βαθιά θάλασσα εκεί όπου υπάρχουν βάθη πάνω από 200 μέτρα και το φως δεν αρκεί για τη λειτουργία της φωτοσύνθεσης.

Η Αρχή λειτουργεί σαν αυτόνομος Διεθνής Οργανισμός με δικά της όργανα Συνέλευσης, Συμβούλιο, Γραμματεία και Επιχείρηση που διεξάγει όλες τις απαιτούμενες δραστηριότητες. Έχει διεθνή νομική προσωπικότητα και δίκαιοπρακτική ικανότητα για την άσκηση των λειτουργιών και την εκπλήρωση των σκοπών της.

Σήμερα καλούμαστε να κυρώσουμε με καθυστέρηση 24 ετών από τότε που το υπέγραψε η Ελλάδα το Πρωτόκολλο για τα προνόμια, αλλά και τις ασυλίες που αποδίδονται στην Αρχή αυτή και στο προσωπικό της φυσικά. Θα έχει ενδιαφέρον, λοιπόν, να ακούσουμε από οποιονδήποτε από όλα τα κόμματα που κυβέρνησαν στα 24 αυτά χρόνια, για ποιους λόγους δεν κατατέθηκε μέχρι σήμερα το συγκεκριμένο Πρωτόκολλο για κύρωση.

Ακόμα περισσότερο, θα έχει ενδιαφέρον να μας εξηγήσουν αυτό, εάν η ψήφος τους τώρα είναι θετική. Αναφορικά με τη δική μας στάση πρέπει να πω, ότι έχουμε σοβαρούς προβληματισμούς. Η Διεθνής Σύμβαση και η Συνθήκη Εφαρμογής αποτελούν μια καταρχήν σωστή βάση για την αποστολή της Αρχής. Παραμένει όμως το ερώτημα αν η Διεθνής Αρχή Βυθου, όντως αποτελεί και τον πραγματικό θεματοφύλακα του θαλάσσιου βυθού στα διεθνή ύδατα προστατεύοντας αυτήν την κοινή κληρονομιά όλης της ανθρωπότητας.

Τα λεγόμενα αναπτυγμένα κράτη αντιμετώπισαν με καχυποψία την έννοια της «κοινής κληρονομιάς της ανθρωπότητας». Τα επιχειρηματικά συμφέροντα της άπληστης εκμετάλλευσης δηλώνουν παρόντα ακόμα και στο «Διεθνή Βυθό». Ενδεικτικά θα πω, ότι εκεί υπάρχουν και τεράστια αποθέματα κρίσιμων πρώτων υλών όπως είναι λίθιο, νικέλιο, μολυβδαίνιο, χαλκός, κοβάλτιο κ.λπ. Υλικά χρήσιμα και για την περίφημη ενεργειακή μετάβαση».

Από την ίδρυσή της το 1994, η Αρχή έχει εγκρίνει περισσότερες από 22 συμβάσεις εξερεύνησης εξόρυξης Βυθού ωκεανού στον Ατλαντικό, τον Ειρηνικό και τον Ινδικό Ωκεανό. Οι περισσότερες αφορούν στη ζώνη Clarion Clipperton, ανάμεσα σε Χαβάη και Μεξικό και βρίσκεται στην περιοχή δυτικά της Καλιφόρνιας στα βορειοδυτικά των νήσων Κουκ σε βάθος 6.000 έως 7.000 μέτρα και με έκταση 4,5 εκατομμύρια τετραγωνικά χιλιόμετρα δηλαδή, δυόμισι φορές όσο είναι το μέγεθος του Μεξικού.

Μία περιοχή διάσπαρτη με αρκετά στοιχεία με πολύ κοβάλτιο ικανό να τροφοδοτήσει περίπου 4,8 δισεκατομμύρια ηλεκτρικά οχήματα. Σύμφωνα πάντα με εκτιμήσεις της βιομηχανίας. H εξόρυξη τους παρά το μεγάλο βάθος θεωρείται απλή υπόθεση. Τα ορυκτά αυτά θα αποκόπτονται από το βυθό και θα μεταφέρονται στην επιφάνεια. Όμως, δεν υπάρχει καθόλου τεκμηριωμένη γνώση για τις επιπτώσεις μιας τέτοιας διαδικασίας στα οικοσυστήματα. Ακόμα περισσότερο δεν έχει τεκμηριωμένα αποκλειστεί το ενδεχόμενο, οι εξορύξεις αυτές να απελευθερώσουν στοιχεία και ουσίες επικίνδυνα για το οικοσύστημα. Οι ανησυχίες αυτές φαίνονται μάλλον δικαιολογημένες.

Το 1989 είχαν γίνει τέτοιες δοκιμές στο βυθό του Ειρηνικού. Είκοσι έξι χρόνια μετά το 2015, ένα ερευνητικό πλοίο με Γερμανούς επιστήμονες διαπίστωσε πως και τα σημάδια των δοκιμών υπήρχαν ακόμα και αρκετά είδη δεν είχαν επιστρέψει. Μέχρι σήμερα η Αρχή δεν έχει εγκρίνει καμία εμπορική σύμβαση εξόρυξης και εξετάζει τους σχετικούς κανονισμούς μέσα στο κλίμα των παγκόσμιων εκκλήσεων για «μορατόριουμ» στις εξορύξεις αυτές. Εδώ δεν χρειάζεται να αναφέρω, ότι εμείς το ΜέΡΑ25 στηρίζουμε ένα τέτοιο «μορατόριουμ».

Ο ρόλος της συγκεκριμένης Αρχής, αναδεικνύεται και στο ζήτημα των εμπορικών συμβάσεων και κανονισμών. Σύμφωνα με τους κανόνες της οι άδειες εξόρυξης δεν μπορούν να εκδοθούν μέχρι να αποφασίσει η Αρχή για τις περιβαλλοντικές και χρηματοοικονομικές πολιτικές που θα ρυθμίζουν τη βιομηχανία των εξορύξεων. Αυτή είναι μια περίπλοκη διαδικασία που θέλει να βασίζεται στη συναίνεση και βρίσκεται σε εξέλιξη εδώ και 30 χρόνια.

Επειδή όμως, ο διάβολος κρύβεται στις λεπτομέρειες εδώ υπάρχει ένα νομικό κενό. Μια χώρα μπορεί να ενημερώσει την Αρχή, για την πρόθεσή της να προχωρήσει σε εξορύξεις, η δε Αρχή πρέπει μέσα σε δύο χρόνια να θεσπίσει τους αντίστοιχους κανόνες και αν αυτό δεν είναι εφικτό θα πρέπει να προχωρήσει στην έγκριση ενός προσωρινού σχεδίου.

Πληροφοριακά η πρώτη χώρα που ενεργοποίησε αυτή την αντίστροφη μέτρηση ήταν το Ναούρου τον περασμένο Ιούνιο. Ορισμένες χώρες υποστηρίζουν, ότι η άδεια θα πρέπει να θεωρείται αυτόματη μετά την πάροδο των δυο ετών. Άλλες, ότι πρέπει να εξετάζετε πάντα το αίτημα χωρίς να είναι δεδομένη η αυτούσια αποδοχή του. Οι περιβαλλοντικοί κοινωνικοί και οικονομικοί κίνδυνοι κύριοι συνάδελφοι, είναι μεγάλοι.

Εμείς θεωρούμε προαπαιτούμενο, ότι θα πρέπει να τεκμηριώνεται επιστημονικά από ανεξάρτητους φορείς, ότι η συγκεκριμένη εξόρυξη διασφαλίζει αποτελεσματικά την προστασία του περιβάλλοντος και προλαμβάνει απώλειες της βιοποικιλότητας. Επίσης, απαράβατη και για εμάς προϋπόθεση είναι και η μετά από πλήρη ενημέρωση δήλωση συναίνεσης των ντόπιων πληθυσμών.

Ο θαλάσσιος βυθός φιλοξενεί αμέτρητα είδη, ενώ λειτουργεί και σαν μονάδα ανακύκλωσης για τους ωκεανούς του κόσμου. Τα νεκρά ζώα όπως παραδείγματος χάρη, οι φάλαινες βυθίζονται στον πυθμένα όπου αποσυντίθενται από βακτήρια και μικρά ζώα επί μήνες και έτσι να ανατροφοδοτούν την τροφική αλυσίδα. Επίσης, ο βυθός απορροφά το ένα τέταρτο των παγκόσμιων εκπομπών άνθρακα το χρόνο.

Οπωσδήποτε, λοιπόν, επιβάλλεται να εξασφαλιστούν εναλλακτικές πηγές ορυκτών έναντι εκείνων που βρίσκονται στον διεθνή βυθό.

Με αρνητικό πρόσημο καταγράφεται ο ρόλος της Αρχής και ως προς τις διαπραγματεύσεις για τη σύναψη μιας συνθήκης για τη βιοποικιλότητα στην ανοιχτή θάλασσα, γιατί αυτές πάγωσαν τον Αύγουστο. Δεν μπορώ να μην θυμίσω ότι αυτές τις διαπραγματεύσεις τις αντιμετώπιζε με τη συνήθη αισιοδοξία της και η Ευρωπαϊκή Επιτροπή, η ίδια που πάντα της αρέσει να κρύβει τα περισσότερα προβλήματα κάτω από το χαλί.

Ας δούμε, όμως, τι λέει για τη Διεθνή Αρχή Βυθού η Διεθνής Ένωση για τη Διατήρηση της Φύσης, η οργάνωση δηλαδή που εκδίδει το γνωστό Κόκκινο Κατάλογο των Απειλούμενων Ειδών. Λέει λοιπόν ότι « Ο κανονιστικός της ρόλος δίνει προτεραιότητα στην εξορυκτική χρήση των ωκεανών και όχι στην διατήρησή τους». Πέρα από τις εξορύξεις αντίστοιχα προβλήματα υπάρχουν και στον τομέα της θαλάσσιας βιολογίας. Εκεί υπάρχει αυξανόμενο επιχειρηματικό ενδιαφέρον για τους μικροοργανισμούς των βυθών από εταιρείες φαρμακευτικές, αλλά και γενετικής τεχνολογίας».

Εν τέλει, μάλλον εκεί θα πρέπει να αναζητήσουμε και την αιτία της σημερινής όψιμης επίσπευσης της κύρωσης μετά από 24 χρόνια. Στα επιχειρηματικά συμφέροντα δηλαδή για τις σύγχρονες μπαταρίες και το βιολογικό υλικό. Και καταλήγοντας έχουμε πάρα πολλές επιφυλάξεις, κύριε Πρόεδρε, ενώ και η ίδια μέχρι σήμερα πρακτική της Διεθνούς Αρχής Βυθού δεν παρέχει εχέγγυα για την προστασία αυτής της κοινής κληρονομιάς της ανθρωπότητας.

Η ψήφος μας λοιπόν είναι αρνητική και πιστεύουμε ότι θα ήταν πλέον πολύ πιο χρήσιμο και αναγκαίο να επιδιωχθεί μια παγκόσμια συνθήκη για τον έλεγχο των εξορύξεων. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ την κυρία Σακοράφα, καταψηφίζει, λοιπόν, το ΜέΡΑ25. Εδώ ολοκληρώθηκε ο κύκλος των Εισηγητών και των Ειδικών Αγορητών. Το λόγο έχει ο κ. Υφυπουργός.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Θα ήθελα να πω ότι η Διεθνής Αρχή Βυθού λειτουργεί κανονικά από το Μάρτιο του 1998, γιατί εδώ υπήρχε μια αντίληψη, ακούστηκε, εννοήθηκε, ότι εμείς καθυστερήσαμε να φέρουμε αυτή την Κύρωση, όχι μόνο εμείς, όλες οι κυβερνήσεις από το 1998 και μετά. Η Αρχή λειτουργούσε κανονικά και τώρα μιλάμε για κάποιες εξειδικεύσεις προνομίων και ασυλιών για την καλύτερη λειτουργία αυτής της Αρχής.

Στην ουσία γιατί μιλάμε; Δεν παρέχουμε προνόμια και ασυλία, οι άνθρωποι που είναι σ’ αυτήν την Αρχή παίρνουν διπλωματικά προνόμια και ασυλίες, έτσι ώστε να μπορούν να κάνουν πιο εύκολα τη δουλειά τους στις χώρες, στις οποίες χρειάζεται να πηγαίνουν. Η έδρα του Οργανισμού είναι στην Τζαμάικα, άρα αυτού του τύπου τα διπλωματικά προνόμια και οι ασυλίες αφορούν και δικούς μας ανθρώπους, που ίσως κληθούν να πάνε στην Αρχή. Οπότε, να είναι καθαρό αυτό μιλάμε για παραχώρηση τέτοιου τύπου προνομίων, διπλωματικών προνομίων.

Είναι σημαντικό, γιατί όπως είπαν οι περισσότεροι συνάδελφοι, αυτή η Αρχή προκύπτει από τη Συμφωνία UNCLOS, που είναι μια συμφωνία που για μας είναι πάρα πολύ σημαντική εθνικά. Αυτή η Κυβέρνηση αυτό που έχει καταφέρει, και το κάνει σε όλες τις διεθνείς επισκέψεις και σε άλλες διεθνείς παρουσίες, είναι ότι δεν έχει οπτικοποιήσει αυτό που συμβαίνει στο Αιγαίο, έτσι ώστε όλοι οι συνομιλητές μας να μπορούν να βλέπουν εύκολα και κατανοητά, ποιος έχει το δίκιο σε αυτή την περιοχή του κόσμου, ποιος έχει το δίκαιο στο Αιγαίο.

Όσον αφορά αυτό που είπε η συνάδελφος από ΜέΡΑ25, τι έγινε με το Τουρκολιβυκό Σύμφωνο θα του θυμίσω ότι πρόσφατα την Κυριακή ο Υπουργός των Εξωτερικών, κ. Δένδιας μετέβη στο Κάιρο.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25 ):** Δεν το είπε το ΜέΡΑ25.

**ΑΝΔΡΕΑΣ ΚΑΤΣΑΝΙΩΤΗΣ (Υπουργός Εξωτερικών):** Χίλια συγνώμη, έκανα ένα λάθος.

Μετέβη ο κύριος Δένδιας στο Κάιρο την Κυριακή, είχε συνομιλίες και συνάντηση με τον αντίστοιχο Υπουργό Εξωτερικών της Αιγύπτου, όπου είπαν και μίλησαν για το παράνομο, άκυρο και ανύπαρκτο τουρκολιβυκό σύμφωνο. Ο εκπρόσωπος του State Department είπε ότι η κυβέρνηση της Λιβύης δεν μπορεί να υπογράφει τέτοιες συμφωνίες με την Τουρκία, ο εκπρόσωπος της Κομισιόν είπε ότι παραβιάζονται με αυτό το μνημόνιο και με αυτή τη συμφωνία κυριαρχικά δικαιώματα τρίτων κρατών, το ΥΠΕΞ της Γαλλίας μίλησε για παραβίαση κυριαρχικών δικαιωμάτων άλλων κρατών, το ΥΠΕΞ της Γερμανίας είπε ότι δεν αναγνωρίζει τη συμφωνία.

Άρα, εδώ θα πρέπει να συμφωνήσουμε όλοι ότι η πολιτική της διεθνοποίησης των προβλημάτων, οι γρήγορες αντιδράσεις του Υπουργείου Εξωτερικών και του Υπουργού του κυρίου Δένδια, η συντονισμένη παρουσία στα διεθνή φόρα του Πρωθυπουργού -και όλοι είδαμε τι έγινε στην Πράγα- φέρνουν αποτέλεσμα και αυτό που πρέπει να κάνουμε είναι με συνέπεια απέναντι σε ένα γείτονα, ο οποίος λεκτικά έχει ξεπεράσει κάθε όριο, εμείς με συνέπεια και σοβαρότητα σε όλα τα διεθνή φορά να υποστηρίζουμε την άποψή μας, να κάνουμε διεθνείς συμφωνίες, να εξοπλίζουμε τη χώρα και αυτός είναι ο δρόμος που θα φέρει την ηρεμία στην περιοχή μας και αυτό κάνουμε. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον Υπουργό τον κύριο Κατσανιώτη.

Στο σημείο αυτό, κυρίες και κύριοι συνάδελφοι, ολοκληρώνεται η συζήτηση για την επεξεργασία του σχεδίου νόμου του Υπουργείου Εξωτερικών με τίτλο «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού».

Επαναλαμβάνω τις θέσεις των κομμάτων: Η Νέα Δημοκρατία υπερψηφίζει, όπως επίσης και ο ΣΥΡΙΖΑ υπερψηφίζει και το Κίνημα Αλλαγής υπερψηφίζει. «Παρών» δήλωσε ο Ειδικός Αγορητής του Κομμουνιστικού Κόμματος Ελλάδας, ο κύριος Παπαναστάσης, επιφυλάσσεται η Ελληνική Λύση και η κυρία Σακοράφα είπε ότι το ΜέΡΑ25 καταψηφίζει το νομοσχέδιο.

Επομένως το σχέδιο νόμου του Υπουργείου Εξωτερικών «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Ανδριανός Ιωάννης, Αραμπατζή Φωτεινή, Δούνια Παναγιώτα, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Δρίτσας Θεόδωρος, Ηγουμενίδης Νικόλαος, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Γιαννακοπούλου Νάντια, Φραγγίδης Γεώργιος, Δελής Ιωάννης, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

Τέλος και περί ώρα 16.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**